Helsinkiläisen rikoskonstaapelin pistooli laukesi poliisimiehen käsitellessä virka-asettaan työhuoneeseen. Luoti iskeytyi ikkunankarmiin. Samassa huoneessa oli tapahtumahetkellä toinen konstaapeli.

Talousrikostutkintaa normaalisti hoitava rikoskonstaapeli toheloi virkapistoolinsa kanssa saaden sen laukeamaan. Kuvan Glock-pistooli, jossa luisti on vedetty taakse, on samanlainen kuin Suomen poliisin käyttämä. MOSTPHOTOS

Toissa vuoden toukokuussa sattunut vaaratilanne päätyi Helsingin käräjäoikeuteen. Syyttäjä vaati 37-vuotiaalle vanhemmalle rikoskonstaapelille rangaistusta tuottamuksellisesta virkavelvollisuuden rikkomisesta sekä varomattomasta käsittelystä.

Syyttäjän mukaan konstaapeli olisi toiminut väärässä järjestyksessä asetta käsitellessään. Hän veti luistin taakse, lukitsi sen ja kiinnitti lopuksi lippaan jossa oli patruunoita.

Väärässä järjestyksessä tehtyjen toimien johdosta ase laukesi.

Toimiessaan väärin sekä käsitellessään asetta työhuoneessaan konstaapeli aiheutti vaaran kollegansa hengelle ja terveydelle. Lähellä oli myös se, että luoti olisi lävistänyt rakennuksen ikkunalasit.

”Jäänne poliisikoulusta”

Konstaapeli kiisti tahallisen rikoksen myöntäen sinänsä tapahtuneen.

Poliisimies syytti tapahtuneesta ensi sijassa omaa kömpelyyttään ja tottumattomuuttaan aseen käsittelijänä. Syytetty arveli, että oli saanut ”nakkisormillaan” aikaan ”hankalan” aseen laukeamisen.

Syytetyn mukaan hän ei ollut käyttänyt puoleen vuoteen asettaan, koska ei talousrikostutkinnassa sitä tarvinnut. Kyseisenä päivänä hänen piti kuitenkin lähteä Malmin poliisitalolle ampumaharjoituksiin.

Konstaapelin mukaan hän oli mahdollisesti käsitellyt asetta väärässä järjestyksessä, koska hänelle oli tämä toinen rutiini 1990-luvun lopulla poliisikoulussa opetettu. Vanha käytäntö kummitteli jäänteenä koulutuksesta. (Uusi käytäntö on ollut jo kymmenen vuotta käytössä.)

Sakoilla sovitettavissa

Syytetty totesi suunnanneensa aseen piipun alas huoneen ulkoseinän nurkkaan, vaarattomimpaan mahdolliseen kohtaan. Lauetessaan aseen piippu oli ilmeisesti kuitenkin hieman noussut, joten luoti oli osunut ikkunan karmiin.

Syytetty myönsi, että Pasilan poliisitalolla saattoi olla ohje, että asetta tuli käsitellä vain säilytyskaappien luona, jossa oli erityinen luotiloukku vahinkolaukauksien varalta.

Oikeus katsoi, että syytetty menetteli vastoin nykyisiä ohjeita. Virkamiehen olisi tullut mieltää, että asetta käsiteltäessä on aina ennakoitava, että ase saattaa laueta.

Oikeus totesi molemmat syytteet näytetyiksi toteen. Konstaapeli sai 20 päiväsakon rangaistuksen, josta maksettavaa kertyy hänelle 420 euroa.